Oor die afgelope dekade het die viering van die kerklike jaar ’n al hoe groter klem in die kerk gekry. Gemeentes het ontdek dat om God se groot dade van liefde en genade in die geskiedenis behoorlik te vier, noodsaaklik is vir geestelike groei.
Paasfees is die groot hoogtepunt van die kerklike jaar. Lydenstyd, daarenteen, is ’n tyd van voorbereiding op die viering van Paasfees. Baie gemeentes vier Lydenstyd met groot toewyding en geloofserns – heeltemal tereg ook. Dit wil egter voorkom asof daar soms so baie moeite gedoen word met Lydenstyd dat teen die tyd dat Paasfees aanbreek, daar maar min entoesiasme en energie oor is.
Oordrewe klem op Lydenstyd het ’n verdere nadeel: Dit neem soms die oë af van die res van Jesus se lewe, vanaf sy eintlike boodskap. Talle gelowiges kom onder die indruk van Jesus se sterwe “ter wille van ons”. Dan vergeet hulle dat Jesus ons roep om ter wille van Hom en sy koninkryk te leef. Die oordrewe aan­dag aan die boodskap van “ek en my redding”, verduister dikwels die belangriker boodskap van “God en God se doel met die wêreld”.